OBH 7276/1997.
Az állampolgári jogok országgyűlési biztosa általános helyettesének jelentése
Előadó: dr. Budai Andrea

Az eljárás megindítása: 
A panaszos az Országgyűlési Biztos Hivatalához intézett levelében Újszilvás Községi Önkormányzat Polgármesteri Hivatalának eljárását sérelmezte.
Mivel a rendelkezésre álló adatok alapján a jogbiztonság megsértésére lehetett következtetni, az ügyben felkértem a Pest Megyei Közigazgatási Hivatalt a vizsgálat lefolytatására.

Az érintett alkotmányos jog:
Az Alkotmány 2. §. (1) bekezdése, a jogbiztonsághoz való jog.

Az ügy jogszabályi háttere: 
az állampolgári jogok országgyűlési biztosáról szóló 1993. évi LIX. tv. 
az államigazgatási eljárás általános szabályairól szóló 1957. évi IV. tv. 	

A megállapított tényállás: 
A panaszos több alkalommal járt a polgármesteri hivatalban azon panaszával, hogy testvére - a Béke utcai lakásában  - ahol édesanyjukkal élnek -  zaklatja a családot, a gyermekek normális és biztonságos növekedését és nevelését akadályozza. A polgármesteri hivatal jegyzője több alkalommal hozott már határozatot és tiltotta el a birtoksértőt a zaklatástól és a birtokháborítástól, de egyetlen esetben sem intézkedett annak végrehajtása iránt. 

Felkérésünkre a Közigazgatási Hivatal felhívta a hivatal jegyzőjét, hogy a  623-4/1997. számú eltiltó határozatának haladéktalanul szerezzen érvényt.

Ennek eredményeként a jegyző  tájékoztatta a közigazgatási hivatalt, hogy a határozat végrehajtása iránt 1998. március 2-án karhatalom biztosításával intézkedett. A birtoksértő visszaköltözött otthonába, melynek tényét folyamatosan ellenőrzik. Felhívták továbbá a panaszos figyelmét, hogy amennyiben a zaklatás megismétlődne, jelzése alapján azonnal megteszik a szükséges intézkedéseket.
A vizsgálat megállapítása: 
Az általam kért és a  közigazgatási hivatal által lefolytatott vizsgálat eredménye alapján megállapítható, hogy mulasztott a jegyző, amikor nem intézkedett a határozat végrehajtása iránt. A mulasztás a jogbiztonsághoz való joggal összefüggésben alkotmányos visszásságot okozott.
Tekintettel azonban arra, hogy a konkrét panasz orvoslást nyert, az ügyben ajánlással nem kívánok élni, de a hasonló jellegű jogsérelmek jövőbeni elkerülése érdekében, állampolgári jogok országgyűlési biztosáról szóló 1993. évi LIX. tv. 17. §. (1) bekezdésére hivatkozva felkérem a jegyzőt, hogy fokozottabban gondoskodjék az eljárási rend betartásáról.

Budapest, 1998. augusztus 4.

Dr. Polt Péter